એક અગત્યનો મુદ્દો સમજવા જેવો એ છે કે ભારત સરકારે ભારતમાંની ઇન્ટરનેટ સર્વિસ પ્રોવાઇડર્સ કંપનીઓની મદદથી હેટ કન્ટેન્ટ ધરાવતી સાઇટ્સ બ્લોક કરી છે, એટલે કે ભારતમાં તે દેખાવાની બંધ થઈ છે, પરંતુ એ કન્ટેન્ટ ઇન્ટરનેટ પર તો છે જ, જાણકારો ચીલા ચાતરીને આ કન્ટેન્ટ સુધી પહોંચી શકે છે અને કન્ટેન્ટ અપલોડ કરનારા પણ બીજી સાઇટ્સ, સર્વર્સનો ઉપયોગ કરી શકે છે. ભારત સરકારની ચિંતા અને સક્રિયતા આ વખતે સાચી છે, પણ અધકચરા પ્રયાસો અને સોશિયલ મીડિયા સામેનો તેનો ભૂતકાળ નડી રહ્યો છે.